የአማራ ብሔራዊ ንቅናቄ አባላትና ደጋፊዎች ዛሬ በባሕር ዳር ደም እየለገሱ ነው።
ባሕር ዳር፡ ግንቦት 02/2012 ዓ.ም (አብመድ) በባሕር ዳርና አካባቢው የአማር ብሔራዊ ንቅናቄ (አብን) አባላትና ደጋፊዎች ዛሬ ደም ሲለግሱ አርፍደዋል፡፡ በባሕር ዳር የአብን አስተባባሪ አቶ ስጦታው ቀሬ ‘‘ደም ለፖለቲካም ለገንዘብ ትርፍም ተብሎ አይሸጥም። ደም በለጋሽነት የምንሰጠው የስጦታዎች ሁሉ ስጦታ ነው’’ ብለዋል፡፡‘‘ገዥው ፓርቲ፣ ተፎካካሪ የፖለቲካ ፓርቲዎችና ሲቪክ ማኅበራት ማኅበረሰቡን በማስተባበር በደም እጥረት ለተቸገሩ ወገኖች በጋራ እንድረስ? የሚል ጥሪም አቅርበዋል።በዛሬው የደም ልገሳ መርሀ ግብር ከ300 በላይ ሰዎች ደም ይለግሳሉ ብለው እንደሚጠብቁም አስተበባሪው አቶ ስጦታው ተናግረዋል።በባሕር ዳር ከተማ አስተዳደር ማኅበረሰቡ ደሙን እንዲለግስ ቅስቀሳ ማድረጋቸውን የገለጹት ደግሞ በባሕር ዳርና አካባቢው አብን ጽሕፈት ቤት ኃላፊ ጌታነህ ወርቁ ናቸው። ‘‘አይደለም የሚተካ ደም የማይተካ ሕይወት ለሀገር ለወገን ለዜጋ ሲባል ይሰጣል” ብለዋል አቶ ጌታነህ።የባሕር ዳር ደም ባንክ አገልግሎት ቡድን መሪ ሲስተር አጸደ ማኅቶት ደግሞ ‘‘በየሦስት ወሩ ከሰውነታችን የሚወገደውን ደም ብንለግስ መልካም ነው’’ ብለዋል፤ ጉዳት እንደሌለውም ጠቅሰዋል። በደም ልገሳ መርሀ ግብሮች እየታየ ያለው ርብርብና ተነሳሽነት ጥሩ መሆኑንና ተግባሩ ተጠናክሮ መቀጠል እንደሚኖርበት አሳስበዋል።ዘጋቢ፡- ኪሩቤል ተሾመ